paragraph_text: U toku Aleksandrova vojnog pohoda na Perzijsko Carstvo, Lizimah je bio jedan od njegovih tjelesnih čuvara. Kada je Aleksandar 323. pr. Kr. umro, Lizimah dobiva kao satrap na upravu Traciju. Iste se godine udružio s Antipaterom, Kraterom, Antigonom i Ptolemejem protiv Perdike, glavnog regenta carstva. Godine 315. pr. Kr. udružuje se s Ptolemejem,Seleukom i Kasandrom protiv Antigona i njegovog sina Demetrija. Međutim,u prvih nekoliko godina međusobnog ratovanja dijadosa Lizimah nije puno sudjelovao. Više je ratovao protiv Tračana i ostalih lokalnih domorodaca. Godine 311. pr. Kr. dogovoren je mir između Antigona i njegovih protivnika. Time je Lizimahu priznata vlast u Traciji. Rat je nastavljen već 310. pr. Kr. Godine 306. pr. Kr. Lizimah je uzeo titulu kralja.